
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 octombrie 2015

	Nr.
	4c-7/90


R A P O R T

asupra proiectului de lege pentru modificarea Ordonanţei de urgenţă a Guvernului nr. 111/2010 privind concediul şi indemnizaţia lunară pentru creşterea copiilor
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 74/2014 din 24 februarie 2014, cu dezbaterea pe fond, în procedură obişnuită, a proiectului de lege pentru modificarea Ordonanţei de urgenţă a Guvernului nr. 111/2010 privind concediul şi indemnizaţia lunară pentru creşterea copiilor.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1029/27.09.2013)

· avizul favorabil al Consiliului Economic şi Social (nr.2790/12.09.2013)
· avizul favorabil al Comisiei juridice, de disciplină şi imunităţi 
(nr.4c-11/171/05.03.2014)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/217/12.03.2014)

· avizul negativ al Comisiei pentru buget, finanţe şi bănci
(nr.4c-2/106/19.03.2014)

· avizul favorabil al Comisiei pentru sănătate şi familie 
(nr.4c-8/60/19.03.2014)
· punctul de vedere al Guvernului (nr.674/11.04.2014).

Propunerea legislativă are ca obiect de reglementare modificarea Ordonanţei de urgenţă a Guvernului nr.111/2010 privind concediul şi indemnizaţia lunară pentru creşterea copiilor, aprobată cu modificări prin Legea nr. 132/2011, cu modificările şi completările ulterioare, în sensul transmiterii, de către primării, la agenţiile de plăţi şi inspecţie socială, a documentelor de acordare a indemnizaţiei pentru creşterea copiilor, în termen de 5 zile de la data înregistrării cererii. De asemenea, proiectul de lege prevede stabilirea unui termen maxim de 60 de zile de la data admiterii cererii, pentru plata drepturilor prevăzute de Ordonanţa de urgenţă a Guvernului nr.111/2010.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 29 septembrie 2015 a participat, în conformitate cu prevederile art.55 din Regulamentul Camerei Deputaţilor, republicat, doamna Mihaela Grecu – director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (o abţinere).
Proiectul de lege a fost adoptat de Senat în şedinţa din 18 februarie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- potrivit Ordonanţei de urgenţă a Guvernului nr. 111/2010, termenul prezăzut pentru înaintarea de către primării a documentaţiei de acordare a indemnizaţiei pentru creşterea copilului, respectiv a stimulentului de inserţie, este de “până la data de 5 a lunii pentru luna anterioară”, termen care permite autorităţii locale transmiterea documentaţiei chiar şi în termen de o zi de la primirea cererii, în situaţia în care documentaţia este completă şi corect întocmită.
- în privinţa termenului de efectuare a plăţii, acesta nu poate fi stabilit în raport de data emiterii deciziei de acordare, variind în raport cu termenele reglementate de Ordinul ministrului finanţelor publice 
nr.501/2013, datele de virare a sumelor la Compania Naţională Poşta Română SA sau la unităţile bancare fiind stabilite conform convenţiilor/protocoalelor încheiate cu aceste instituţii.
PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Sorina Szabo

